SON'VARACHIM SUNGTTAM:
Hea disamni, amchea vaddear gozalink ek novo vixoi meula. "Reagan-achem ani Selizachem borench veta. " Toso amcho vaddo khobrank khub huxar. Sukoilelea khobreak jitlem tel yena titlem tel amcho vaddo khobrantlean kaddunk zanna. Fokot taka vixoi mellpak zai. . . . Atam Reaganachea ani Selizachea 'boreponnacher' tanchi gironn cholta.
 'Tim hea disamni sokallchim 9. 30 vaztam motor-saikolin bhair sortat tim sanjer 9. 30 vaztam ghorant bhiotor sortat," Filsu xezarn'n uloili.
 "Disbhor vangdda ravpak hankam ubgonn-ui yena kai? " Dhuvecho divors zalele Rozu timain apleakuch ubgonn ailelea porim aplem tabl' uddoilem.
 "Sokallim vetana tanchea tonddar chan'nem fulta tem pollevnk zai. . . . avois! " Sunie thaim zhogddun aplea ghorabeacher kallokh ghaleli Anita mauxi-i ulovn meklli zali.
 "Hankam pollevn amchim-i bhurgim hata bhair poddot mhonn bhirant dista," konn eke kazari ostore thaim khotto sombond dovrun jiyetolea ankvar Jerrychi maim uloili.
 "Torui borem kitem kortat tem vaddea bhairuch kortat mhonn. " Anik ek xezarn'n oxich uloili.
 "Hanv mhonntam, oxim dis-disbhor ghora bhair lagun-chittkun bhonvche bodlek, kazar zavn kuxin kiteak soronant? Asum-di, amkam go baye kiteak poddlam? " Apleach ghorachem poilem poddunk nasleli Jeniferachi avoy uloili.
 Khorem mhonnlear, hankam Reagan-Selizachem poddun gelam tem hankam tancho khoro husko asa mhunnon nhoi. Dekhunuch, vaddeavele te baincher bosun tanche modem itleo gozli zaleo. Donacheo char. . . . charancheo att. . . . . attancheo solla. . . . sollancheo. . . . . . Dog ostoreo vangdda aileo re aileo mhonntoch oso gozalink oto yevop sobhavik. Punn tanchea hea sobhavik gozalimni tim dusreak je ritin moddtat ani katortat, tem kosle-i ani kitle-i upay ghetle mhonn porot zagear poddpachem kivam ghoddpachem na.
 Kal hanv ghorach aslom. Kednam-kednam visov ghevpa khatir ravtam hanv toso ghora. Sanje vellar, sokoilea posrear thaun ghora portotalom. Itlean vatter Rozu timaim meuli.
 "Avoi baba! Tum khuim re? Distich poddona mure tum? Atam ami zanntim zaleant nhoi re, atam amchi konn khobor gheta? "
"Timai, sokallim bhair sorun vetam to ratir portotam muge hanv. Zalear konnachi khobor ghevnk pavtolom hanv? " Hanvem mhozo 'time-table' sanglo.
 Punn hanv ghora aslom zalear-ui tichi khobor khuim ghetam? Kednach ghevchi-i oxem disonk nam.
 "Amchea vaddeavelim sogllim sokallim bhair sorun vetat tim ratchinch portotat. Tim Reagan ani Seliza zanna mure? " Kainch khobor nasleleak poilech pavtt gozal sangtana ji ek utsuktai asta ti hea vellar Rozu timainchea tonddar bhouch uttun distali.
 "Reagan-Selizak kitem zalem? " Hanvem nennarponnachem dhong ghetlem.
 "Xi. . . xi. . . xi. . . . Sangpachi gozal nhoi baba! Tuje porim tim-ui hea disamni disbhor bhair astat. Punn tum bhair asta tujea kama khatir. Punn him mat aplea khasgi kama khatir bhair astat. " Tinnem ek veglloch gost kaddit sanglem.
 "Mhonnche? " Polleum-ia mhonntlem kitem sangta ti.
 "Are sokallim 9. 30 tim ratchim 9. 30 meren moujek ani folgank bhonvtat mure tim! " Segred sangtolea porim Rozu timain aplea talleacho avaz chike unno korun sanglem.
 "Folgank? Punn timaim, Reagan toso folgank bhonvpi bhurgo nhoi? "
"Are baba, tea Selizan pirddear kela taka. Kal nhoi, poir khoim tim sokallim Vasku pich'cherak (cholchitrak) aslim, ani tech sanjer khoim eka hotelachea bond kuddant. " Tinnem hem sogllem ekach svasan sanglem.
 "Saiba bhogos! " hanvem bexttoch, addecho 'shock' ugtailo.
 "Baba, hea disamni tim polle hanga-thoim bhonvtat ani na-na zageancher vochun khotteponnam adartat tim pollelear tankam saibachem bhogsonnench aschem na dista mhaka! " Rozu timaim.
 "Punn tuka ge timaim heo soglleo khobro koxeo gomtat ani pavtat? " Hanvem tichea khobrancho 'source' zanna zavun ghevpacho proyotn kelo.
 "Baba, sot kednach lipon ravona. Kal khuim tim, bhurgem pottantuch astona bhurgeacho jiv kaddtat tea voizager aslim. " Tinnem hevtten-tevtten pollet mhojea kanaxim tondd haddun 'segred' sanglo.
 "Timaim, tum mhaka sangta title fuddem tim pavleant oxem mhaka zalear disonam," hanvem tika thonddsannin sanglem.
 "Tum vaddear nastana khobro tuka gomtoleo asleo. Sanglelem konnakuch khorem disona. Khaxa aplea dolleamni pollelolea amchea ganvchea mon'xamnich heo khobro sangleat mhaka. "
"Aiz-ui sodanche porim tim sokallim bhair geleant tor? " hanvem vicharlem.
 "Na, az vochunk nant. Az koxim vetelim tim? Kaluch 'tea dotorager' vochun aileant nhoi? Dotoran 'rest' bi ghevnk sanglam astolem. " Tinnem tirsuvadponnan sanglem.
 "Dotoran nhoi ge, hanvench tankam 'rest' ghe mhonn sanglam," tondd hanstem korit hanvem sanglem.
 " Tum re tankam kiteak 'rest' ghe mhonn sangtolo? Fokannam korta mhojim? " Rozu timaim.
 "Fokannam korinam timaim. Az hanvem tankam praktis (practice) na mhonn sanglam. "
"Kosli praktis? Kosli ? " Oxem vicharit ti tondd 'am' korun mhoje zapechi vatt pollet ravli.
 "Tiatrachi praktis. Hea disamni hanv tankam ani herank ek tiatr xikoitam. Tiatrachem 'competition' asa. Tiatrant Reagan ani Seliza mukhel bhumika kortat. Disbhor praktis. . . . . Sokallim 10. 00 tim ratchim 8. 30 meren. He khepek tiatrachem 'direction' korunk 'director' bhailo haddla nhoi hanvem? Mhunnon tim sokallim bhair soron vetat tim ratir portotat tache fattlem karonn hem. Timaim, sot kitem ti. . . . . . "
"Baba, sokoilea vaddear tem Kotrin mhaka ravta. . . . vetam hanv. . . . " Rozu mauxi dhovi-nilli zait mhoje sorxili ap-khuxen koddsorli.
 Posted by Goa-World. COM at 10:23 PM No comments:
Khuinche Chukik Khuinchi Khast?
 Khuinche Chukik Khuinchi Khast?
 Mhoji ixttin. 32 vorsam pirayechi. Avoy-bapaichi eklich ek dhuv. Mhoje nodrentlean ti pollevnk mhaka khub 'cute' dista. Bori nheslear tor, anik sangonkuch naka.... . tednam tichi sobitai sangunk khorench utram unnim poddtat. Itlench nhoi, ghorantlo sogllo vavr ti eklich korta.... Zhoron-moron.... Dekhunuch ti mhaka gunnamni legit anik-ui sundor dista.
 Ek dis hanvem tika vicharlem - " Kazar zavpacho vichar na tuzo? " Hea mhojea proxanachim utram tichea kanant bhorlim tednam tichea dolleantlean dukham udelim.
 "Nam kiteak? Sonvsarantlea khuinchea mon'xak kazar zavpak ani sorgar vochpak naka? Punn he vixim mhozo avoy-bapui mhozo vicharuch korinant. Hanv tankam kitem mhonnun sangum? Mhaka kazar korat mhunn fors korum? Hanv tanchi eklich apurbayechi dhuv mhunn tannim mhojea khatir boro-so cheddo pollevn kazar korun divnk naka aslem? Punn.... Kednam-kednam hanv yevjitam.... . ghoddie hanv mhoje te vhoddle chukik lagon hi ankvarponnachi khast bhogtam. "
"Ankvarponnachi khast? Mhonnche? " Hanvem utsuktayen vicharlem.
 "Oi! Tum mhaka ixtt mhunn mellche poilinchi gozal hi. Hanv eka cheddeachea mogant aslim. 10 vorsancho mog amcho. Punn xevttim, mogacho orth ani mol nokllo aslelea tea cheddean, avoy-bapaichea sangnneamni dusrea cheddva thaim kazar kelem... Punn amchea tea 10 vorsanchea mogant, mhaka ek dis akantachi gozal thavi zali.... Hanv gorbest asa mhunn gomlem. Ani tednam, mhoji poll-vatt sodunk hanvem 'abortion' kelem. Heach, hanvem adarlelea khunachi hi maka az meren ankvar urpachi Devachi khast koxi dista, ani toxem hanvem mandtam legit. "
Xallentlea disamni thavn to mhozo ixtt. Xallent xiktana tacho sobhav mhaka khub bhoktiponnacho distalo. Vevosthit ritin utthop-bosop, xistin vagop, adi... distalem, ek dis ho padri zatolo! Punn na, mhojem gonnit chuklem. To padri zavnk na. Az to Gõyantuch, eke nanvoste komponint kam' korta. Te komponint to unchlea podar ason khub zoddta. Tachea kazarak ikra vorsam bhorlim. Torui tanchea ekvottak bhurgem na. Bhurgea khartir tannem khub dotor-fator kele, torui potinicho kusvo uzvona. Dor satolleant ho mhozo ixtt ani hanv, ami ekamekak chukoinastana bhett'tat. Uloitat.
 Ekamekacheo sukha-dukacheo gozali 'share' kortat. Tednam tachea tea 'sharing'-achea ulovpantlean mhozo ixtt aplea rogtachea bhurgeak kitlo anvddeta-laleta tem mhaka thavem zata. Ani dor pavtti bhurgeachea vixoyacher uloitana xevttim to niraxi zavn vicharta - "Hanvem jivitant osli kosli chuk adarlea zaka lagon Dev mhaka bhurgem dinastana khast laita? "
Punn tachea hea proxnak mhoje kodde kednach zap asonam.
 Hem sogllem hanv eksuro boson yevzunk lagtam tednam mhaka proxnaxcher proxn poddtat -Khuinche chukik khuinchi khast favta hem konn sangtolo? Ankvarponnar 'abortion' kelem mhunn kazar zainastana urop hem kitlem 'chuk-khastichea' totvak dhorun asa? Dusrem, kazari jivitant bhurgem favo zainastanam urop hi ek khast? Koxi?
 Khuinche chukichi? Khuinche chukik khuinchi khast hem khorench Dev tharaita kai? Vo amchea mona pormannem khuinchi-i gozal ghoddona tednam ami taka 'chuk-khastichem' rup ditanv?
 BOROUPEACHI OLLOK:
Prof. Jose S. Fernandes hanchea vixim toddi mahiti.
 Prof. Jose Pilarche Fr. Agnel Kolejint BA panvddear Konknni (nagri) xikoitat. Tannem BA, MA Konknnintleanuch kelea. Konknniche Romi lipyentlean uzvadda yevpi Konkan Mail pondralleacho tin vorsam sompadpi aslo. Hea xivay, tannem Gulab, Gõycho Avaz, Vavraddeancho Ixtt, Gõycho Mog, Dor Mhoineach Rotti, Konknni, The Goan Review, Goõycho Ulo, adi, mhoinealleancher, satolleancher sabar vixoyancher borovpam keleant. Sod'deak V. Ixtt satolleant vavurta.
 Kherit toren Konknniche Romi lipyentlean uzvadda ailelim tiatrachim, khell-tiatrachim, kothechim, kovitechim, nibondachim, ek-anki nattkachim oxim sabar prokarachim pustoka veakotonnache (grammatical), xud'dh-lekhonache (spellings) toxench bhaxeche her nodrentlean thokos ghevn sompadit (edit) korun tannem nittayer ghaleant. Dalgado Konknni Akademicho chitnnis aslolo. Goa Konkani Akademin uzvaddaylolea Romi Liint Konknni Borovchi Nemavoll pustokachea sompadpi monddollacho vangddi aslo. Tannem thoddeam inglez pustokanche onnkar (translation) ani Konknnintlim lipyeontoram-i (transliterations) keleant. Ek khoddegant ek-anki nattkam borovpi, digdorspi, kolakar mhunn puray Gõybhor puroskar ani nanv zoddlam.
 Konknni bhaxek mhotvachem yogdan (contribution) diit aslelea Prof. Jose Salvador Fernandes-ak halinch Dr. Jack De Sequeira NIZ KONKNNI GOYKAR Puroskar favo zala.
 Vhodd borovpeak Goa-World. Com Team swagat dita.
 Posted by Goa-World. COM at 4:06 AM No comments:
Jivit Tujem Ani Vichar Mhoje?
 Jivit Tujem Ani Vichar Mhoje?
 Ti son'varachi tambddi tinsanz asli hacho mhaka ghott ugddas asa. Oi! Osle rongit sanjer mhaka Zeliacho fone ailo. Fonaveleanuch tinnem mhaka dusrea disa, mhonnlear Aitaradis Moddganv mellunk urjent 'appointment' ghetlo.
 Atam hem Zelia konn?
 Poili thaun satvi meren mhojea vangdda xikpi. Mhojem 'classmate. ' Attvek thaun hanvem mhoji xalla bodol'li khori, punn chittintlean ami amcho xallentlo sombond chaluch dovorlo. Mhojem M A-chem xikop zata mhonnosor Zelia kazar zalem. Panch vorsamni teg bhurgeanchi avoy. Ani kazarak att vorsam bhortat mhonnosor, ticho poti malaria pidda zavn somplo. Tea vellar Zeliak apnnacher mollobuch konsllon poddlelea vori bhoglem vo bhoglolea porim tem vagunk laglem.
 Dusrea disa, tharailolea vellar, Moddganvchea tea hotelant amchi bhett zali. Zeliachea monacho doria boroch uchamboll zalolo asa hem tichem sodchea poros vegllem mukhamoll mhaka sangtalem. Te khatir hanvem tika mhonnlem - " Tum az sodanchem Zelia disona! 'Am I right'? "
"You are right, but who'll tell me whether I'm wrong or. . . . " tichim fuddlim utram ticheach talleant jirolim ani ti odikuch osovost zali.
 "Zelia, oxem kitem vegllem ghoddlam az? "Laginch ubo aslelea hotelantlea veittorak 'snacks' haddpachi order ditoch hanvem Zeliak proxn kelo. Oddchonnint poddloli ostori vo cheddum, tanche thaim don-tin pavtti vicharlea bogor apli oddchonn sanginant hachi mhaka khobor asli. Punn toxem porot-porot vicharun Zeliachea monacher tann haddun ticheach tonddantlean tichi gozal aikopachi mhaka umollxik nasli. Tinnem apnnem zavn mhka hanga apovn haddla, hanvem tika apovnk nam. Zalear, ti apli oddchonn sangina zalear, hanvem kiteak itlo voir-sokol zavcho? Tichea 'freedom'-ak man divn hanvem-i te babtint porot zap kaddunk nam. Title mhonnosor veittor 'snacks' dovrun koddsorlo.
 "Zelia, tonddant ghal nu? ! " Oxem sangit hanvem ek 'snack' kaddun khavpak survat keli.
 "Zanna tum? " Plettintlo ek 'snack' kaddit tinnem mhonnlem, "mhaka anik eka dadlea thaim mog zala. Ani atam mhonnosor amcho mog boroch fuddem pavla. Mhojea moga khatir tannem aple potinik divors dila ani aplea dog bhurgeancher sarkoch visor ghala. Dor disa, don'parchea vellar to mhaka bhettunk ghora yeta. Hem pollevn lok mhojeo gozali kortat. Ami anik thoddeach mhoineamni kazar zavpachim asat hachi lokak khobor na. Toxi hi khobor ami konnakuch sangunk-ui na. Mhaka tin bhurgim asat hachi taka addkholl na. Tankam aplea bapaiponnacho mog divnk tannem khuxi ugtailea! " Itlem sangun Zelia mhojea tonddaxim pollet ogich ravlem. Mhoje protikriechi opekxa (expecting my reaction) korit. Punn Zeliachea uchamboll doriant hanv mat xant aslom.
 Ami dogaim monim ravlelim pollevn veittor porot amchea mullant ailo ani hanvem don chav 'order' keleo.
 "Itlench sangpa khatir tuvem mhaka apovn haddlolo? " Hanvem moneponn moddlem.
 "O! " Addecho hanso khelloit Zelian zabab dilo.
 "Punn hi gozal mhaka kiteak sangunk zai asli? "Mhaka-i tache fattlem karonn zannam zavnk zai aslem mhonnun hanvem toxem vicharlem. Veitor chav dovrun gelo.
 "Hanvem sanglea te gozali vixim loka porim tuka kainch mhonnpak naka? " Zelian ub vetele chayek ghontt marit proxn kelo.
 "Nam. Toxem kelear loka ani mhoje modem kosli ontor urli? Dusrem, mhojem mon lokanchem nhoi ani lokanchem mon mhojem nhoi. " Hanvem sottasott mhojem mon ulovn dakhoilem.
 "Torui astana, hanv jem panvl marunk fuddem sorlam, te babtint tujem mhonn'nnem kitem? " Zelian porot mhoji opekxa zannun ghevpacher bott dovorlem.
 "Hem polle, tuvem tujea jivitachi ji gozal sangli nhoi, ti kiteak sangli? Tujem kalliz-mon lhou korunk , vo tuje te gozalicher hanvem bhaxeo (comment) korinastana, ogich ravon aikun ghevchem mhonn sangli? "
"Te vixim mhaka tujem mon zanna zavnk zai. Dekhunuch hanvem ti khobor tujea kanar ghalea. " Zelia.
 "Polle Zelia. Tuka apli potin korunk zai te khatir tannem aple sakramentache potinik divors dilo. Aplea dog khaxa bhurgeancher visor ghalun ani tankam bapaiponnachea mogak vollvollaun to tujea bhurgeank mog divnk raji zala. Hantum tuka tachem kitem-i vankddem dista? " Hanvem ticheach monant vicharancho fodoll nirmann korpacho proytn kelo.
 "Nam, kainch nam. ! " Zelia atm-visvasan (confidently) uloilem.
 "Toxem zalear, hi gozal mhojea kanar kiteak ghali tor tuvem? Khuim tori vochun kitem tori chukta hachi tuka zannvikay zalea mhunnonuch mu? Toxi tor nasli zalear, az tum mhaka itlem urjent hanga bhettum-ia oxem kiteak mhonntelem aslem? "
"Mhonnche, tujea motan hanv jem pavl ubarunk sodtam tem chukichem asa oxem nhoi? " Zelian mhojem mot thiravpacho proytn kelo.
 "Tum korta tem chukichem oxem mhonnpak mhaka kosloch odhikar nam. Tuvem ubarlelea panvlanche vatter mhoje vichar addkhollinche fator koxe ube korunk-ui mhaka khuxi nam. " Hanvem mhojem mon 'transparent' kelem.
 "Oxem kitem tujem? " Apnnem opekxa keleli zap apnnak mellchi na hea vicharan Zelia apleach bhitor ghuspolem.
 "Zelia, jivitant ami kitem-i korunk mekllim asot, punn sogllench korunk mat amkam odhikar aschonam. Tujeo khobro kortelea tea loka ani mhojea poros-ui tum tujem jivit borem zanna. Tujea jivitant tuka kitem bhogta-dista hachi konnachea-i poros tukach chodd bori khobor asteli. Tujim chintnam tukach borim somzotat, mhaka nhoi! Tuje khonti-dukhacho thav kitlo khol asa to tuje tunch zanna, lok nhoi. Hanv-ui nhoi. Tuvem ubarlelea protek orthachea pavlacher onorthachem xellem udok uddoitelim khub zannam asat. tankam tuje jinnechea sukha-dukhachi ani kholkayechi matui khobor aschina. Mhunnonuch, az ganvant-vaddear tim tujeo gozali kortat. Tujea mona pormannem tum tor sarki vatt cholta zalear, tanchea gozalimni tuvem tujeach paimak ghuspon kiteak poddchem? Lokachea ulovpant sot asa mhunn vo tuji poristhiti tankam somzona mhunn? Ani tuvem ubarlelea pavla vixim hanv mhojem mot dinam mhonn tuvem ranant sanddlolea vori kiteak vagchem? Mhojea eka motan tujea novea mogachea sonvsarant kosloch bodol zavchona. Ani tea bodolak zago-i aschona. Sarkem mu? "
Zelia osovost zalem khorem, punn tachea mukhamollacher dittayechim kirnnam fankarot aslim.
 (kabar)
Posted by Goa-World. COM at 3:56 AM No comments:
Subscribe to: Posts (Atom)
- ▼ 2015 (7)
- ► 2013 (42)
- ► 2012 (16)
- ► 2011 (20)
- ► 2010 (21)
- ► 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 